জল্পনার অবসান, শেষমেষ পাকিস্তানেও উড়ল ভারতের পতাকা!

ওয়েব ডেস্ক: বিগত কয়েকদিন ধরেই ইন্টারনেটে বেশ কয়েকটি ভিডিও (Viral Video) ঘুরে বেড়াচ্ছিল, যেখানে পাকিস্তানের (Pakistan) একাধিক ক্রিকেট স্টেডিয়ামে অন্যান্য দেশের পতাকা উড়লেও দেখা যায়নি ভারতের পতাকা (Indian National Flag)। এই নিয়ে সামাজিক মাধ্যমে ক্ষোভ উগরে দেন ভারতীয় সমর্থকরা। অনেকেই দাবি করতে থাকেন, প্রতিশোধস্পৃহা থেকে ইচ্ছাকৃতভাবে এই কাজ করেছে পাকিস্তান। তবে এই বিতর্ককে খুব বেশি বাড়তে দিল না পাকিস্তান ক্রিকেট বোর্ড (PCB)। এবার করাচি স্টেডিয়ামে (Karachi Stadium) উড়ল ভারতের পতাকা।

সাধারণত, আন্তর্জাতিক টুর্নামেন্ট আয়োজনের সময় সংশ্লিষ্ট ভেন্যুতে অংশ নেওয়া সমস্ত দলের জাতীয় পতাকা উত্তোলন করা হয়। ২০২৩ সালে ভারতে অনুষ্ঠিত ওয়ানডে বিশ্বকাপেও সেই রীতি বজায় রাখা হয়েছিল। কিন্তু পাকিস্তানের মাঠে ভারতের পতাকা অনুপস্থিত থাকায় ব্যাপক সমালোচনা শুরু হয় ইন্টারনেট দুনিয়ায়।

আরও পড়ুন: আজ শুরু চ্যাম্পিয়ন্স ট্রফি, মুখোমুখি পাকিস্তান-নিউজিল্যান্ড

এই ঘটনার পর পিসিবি-র একটি সূত্র ভারতীয় সংবাদমাধ্যমকে জানিয়েছিল যে, আইসিসির (ICC) নির্দেশ অনুযায়ী শুধুমাত্র আয়োজক দেশ, উদ্যোক্তা সংস্থা আইসিসি এবং ম্যাচে অংশ নেওয়া দুটি দলের পতাকা থাকবে। তবে এই যুক্তি মেনে নিতে পারেননি অনেকেই, কারণ বিতর্কিত ভিডিওতে দেখা গিয়েছিল অস্ট্রেলিয়া, ইংল্যান্ড, দক্ষিণ আফ্রিকা, বাংলাদেশ, আফগানিস্তান সহ প্রায় সব দেশের পতাকা উড়ছে স্টেডিয়ামে। শুধু ভারতের পতাকাই ছিল না। স্বাভাবিকভাবেই বিষয়টি ঘিরে প্রশ্ন উঠতে থাকে।

বিতর্ক ছড়িয়ে পড়ার পর পাকিস্তানের এক ইউটিউবার করাচির মাঠের একটি নতুন ছবি পোস্ট করেন, যেখানে দেখা যায়, অস্ট্রেলিয়া, দক্ষিণ আফ্রিকা এবং ইংল্যান্ডের পতাকার পাশে রয়েছে ভারতের পতাকাও। এছাড়াও, পাকিস্তান সফরে গিয়ে ম্যাচ কভার করার জন্য আবেদন করা সাতজন ভারতীয় সাংবাদিককে ভিসা দেওয়া হয়েছে। এর আগে ভিসা সংক্রান্ত জটিলতার কারণে ভারতীয় সাংবাদিকদের পাকিস্তানে প্রবেশ নিয়ে অনিশ্চয়তা ছিল।